कर्णाली राजमार्गको स्तरोन्नतिको बजेट नदिए संसद् र सडकमा आन्दोलन हुन्छ : शाही 
कर्णाली राजमार्ग स्तरोन्नतीका लागि सांसद ज्ञानबहादुर शाहीले माग गरेका छन् । जुम्लाबाट निर्वाचित राप्रपाका सांसद शाहीले प्रतिनिधिसभाको आइतबारको बैठकमा कर्णाली राजमार्ग स्तरोन्नतिका लागि आगामी बजेटमा २ देखि ३ अर्ब रुपैयाँ व्यवस्था गर्न आग्रह गरेका थिए ।
काठमाडौँ — कर्णाली राजमार्ग स्तरोन्नतीका लागि सांसद ज्ञानबहादुर शाहीले माग गरेका छन् । जुम्लाबाट निर्वाचित राप्रपाका सांसद शाहीले प्रतिनिधिसभाको आइतबारको बैठकमा कर्णाली राजमार्ग स्तरोन्नतिका लागि आगामी बजेटमा २ देखि ३ अर्ब रुपैयाँ व्यवस्था गर्न आग्रह गरेका थिए ।कर्णाली राजमार्गको स्तरोन्नतिका लागि बजेट व्यवस्था नगरिए संसद् र सडकमा आन्दोलन गर्न बाध्य हुने सांसद शाहीको भनाइ थियो । राप्रपाका प्रमुख सचेतकसमेत रहेका शाहीले जुम्ला जोड्ने राजमार्गको स्तरोन्नति नभएका कारण त्यहाँ जनता अलपत्र अवस्थामा बस्नुपरेको बताए ।‘जुम्लामा सडक राम्रोसँग स्तरोन्नति हुन नसकेर अलपत्र अवस्थामा छ । २०६३ चैत्र ३० गते जुम्लाको कर्णाली राजमार्ग भन्छौं, विशेष गरी जुम्ला र सुर्खेत जोडने सो राजमार्गको शिलान्यास भयो र गाडी जुम्ला पुग्यो । देशमा चरम द्वन्द्व थियो । बाटो पुग्यो, जुम्लेलीले खुसी मनाए,' शाहीले भने, 'अहिलेसम्म ४ सय ३२ वटा सवारी दुर्घटना भए । २ सय ८७ जनाको ज्यान गएको छ । हजारौं मानिस आज पनि अलपत्र अवस्थामा परेका छन् । त्यही भएर अब आउने बजेटमा यहाँ मन्त्री हुनुहुन्छ, प्रधानमन्त्री हुनुहुन्छ भने जुम्लाको कर्णाली रारा जाने बाटो कर्णाली राजमार्ग कालिकोट, दैलेख हुँदै जाने बाटोको स्तरोन्नति होस् । अहिले पनि त्यो बाटोमा हिँड्न सकिँदैन । यो वर्षको बजेटमा पनि कर्णाली राजमार्गको स्तरोन्नतिका लागि हुँदैन भने संसद्मा पनि आन्दोलन हुन्छ, सडकमा पनि आन्दोलन हुन्छ ।'मुलुकका हरेक नागरिकले सुविधासहित बाँच्न पाउने अधिकार राख्ने र त्यो अधिकार कर्णालीका जनताको पनि रहेको शाहीको भनाइ थियो । उनले कर्णाली राजमार्ग स्तरोन्नति भएमा जुम्लालगायत कार्णाली प्रदेशमा उत्पादन हुने स्याउ, मार्सी धान, जडिबुटी र खाद्य पदार्थले बजार पाउने बताए । स्वदेशी उत्पादनले बजार प्राप्त गर्दा आयात प्रतिस्थापन हुने र मुलुकलाई नै फाइदा हुने उनको भनाइ थियो । त्यस्तै, रारा ताल जाने बाटो सुविधासम्पन्न भएमा पर्यटक बढेर मुलुकको पर्यटन व्यवसाय फस्टाउने र आर्थिक उन्नतिमा टेवा पुग्ने उनको भनाइ थियो । 